Skutt i beinet etter knivtrusler på trikk

En mann i 50-årene har truet en passasjer og trikkeføreren med kniv på Solli plass i Oslo. Etterpå sa han at han hadde en granat i sekken. Truslene endte med at han ble skutt i beinet av politiet.

Oppdatert 18. juni 2019

Artikkelen er over ett år gammel

Politiet ble tirsdag formiddag klokken 09.40 kontaktet av en trikkefører som sa han var blitt truet av en mann med kniv.

– Det ble da sagt at han hadde en granat i sekken sin, sier operasjonsleder Per Ivar Iversen til VG.







Mannen, som er i 50-årene, ble lokalisert like ved Solli plass i Oslo. Han nektet da å etterfølge politiets kommandoer, sier Iversen.

De skal så ha forsøkt å uskadeliggjøre mannen med pepperspray.

– Det ble avfyrt et varselskudd uten at det hadde effekt og han ble deretter skutt i beinet, sier han.

Politiet har kontroll på mannen, som fikk førstehjelp på stedet. Han er nå fraktet til Ullevål sykehus. Han er ifølge politiet ved bevissthet.

Mannen ble skutt på en gangvei inne på en plen. Det ligger blod og førstehjelpsutstyr på stedet.

Tidligere trusselepisoder

Innsatsleder Tore Barstad forteller til VG at det tok politiet litt tid å få kontroll på øvrige passasjerer, men at to nå har meldt seg for politiet.

En person har opplyst at mannen også truet vedkommende med kniv på trikken.

– Den eneste skadede er gjerningsmannen, sier Barstad.

Et vitne på stedet sier til VG at mannen nektet å gi seg og fremsto som farlig.

– Han viftet med kniven, sier vitnet.

forrige













fullskjerm neste

Stabssjef i politiet Martin Strand forteller i en pressekonferanse at mannen ble bedt om å slippe kniven, før politiet brukte pepperspray og varselskudd, før det ble avfyrt et rettet skudd.

– Han ble skutt i foten for å få kontroll på personen. Vi er redd for at en person som virker ustabil skal kunne skade publikum i området, sier Strand.

Mannen er en kjent for politiet i forbindelse med tidligere trusselepisoder. Han er norsk statsborger siden 2002 og er født i 1960.

Spesialenheten etterforsker rutinemessig skyteepisoden.

Skal ha sagt han hadde granat

Sekken hvor mannen skal ha sagt at det lå en granat er nå gjennomsøkt av politiets bombegruppe. Det ble ikke funnet noen farlige gjenstander i denne.

– Det ble ikke gjort noen funn av noe som helst, sier Iversen.

– Vi vet ikke noe om bakgrunnen for truslene, sier han.

Mannen er ifølge Iversen en kjenning av dem.

– Det er en mann som er godt kjent for politiet fra før av, sier han.

Drammensveien er sperret av vest for Solliplass

Skal ha sparket opp trikkedørene

Jan Rustad i Sporveien beskriver hendelsen slik:

– Cirka 100 meter nedenfor Solli plass har en trikkefører blitt truet med kniv.

Gjerningsmannen forlot trikken ved å sparke opp to dører.

– Foreløpig er en del trikkelinjer stengt i området. Rutene blir snudd på egnede steder.

– Føreren blir tatt hånd om i tråd med våre rutiner av fagleder og uteleder som vurderer ytterligere behov for bistand, opplyser Rustad til VG.

– Kan du si noe om tilstanden til trikkeføreren?

– Du kan tenke deg selv når en får en kniv opp mot ansiktet. Det er nok rimelig oppskakende, vil jeg tro, svarer Rustad i Sporveien. Han understreker at han ennå ikke har snakket med trikkeføreren.

Marit Storeng i Spesialenheten sier til VG sier de har besluttet etterforskning, og får bistand av Kripos:

–Vi vil i løpet av dagen avhøre tjenestepersoner, og deretter sette i gang med avhør av sivile vitner. Det er ikke så lenge siden vi fikk meldinger om hendelsen, og vi går i gang med denne hendelsen som med andre type saker. Når det er muligheter for det vil vi gå i gang med å avhøre vedkommende som er skutt, sier hun.

Virket beruset

Jesper Hebnes var på vei inn til Oslo sentrum fra Skøyen da han ble vitne til hendelsen.

– Det gikk relativt raskt. Jeg så politibiler parkert på tvers i gaten, og to politimenn som rettet våpen mot en mann som virker beruset, sier Hebnes.

Ifølge Hebnes sjanglet mannen og hadde en sekk halvveis over skulderen.

– Politimennene virket stresset og avfyrte først et skudd som ikke virket å ha noe særlig effekt på ham. Kort tid etter avfyrte de et skudd til, da ble han truende mot politiet.

I løpet av ett minutt kom omtrent ti politibiler med hunder og halvautomatiske våpen, ifølge Hebnes.

– Han hadde noe i hånden, og det så ut som han grep etter noe i sekken, sier han.

Kort tid etter fikk Hebnes beskjed om å snu bilen og kjøre videre.

Et annet vitne til hendelsen, Wetle Finsådal (32), sier til VG at han først hørte høylytt argumentasjon fra gaten.

– Der står denne mannen i dressjakke mens politiet roper høyt til ham. Han svarte ganske hissig, sier vitnet til VG.

Mannen skal ha båret på en stor plastpose. Bilder fra stedet viser at politiet undersøker denne.

Er du i nærheten? Tips VG her.

Klikk for å aktivere kartet

Publisert: 18.06.19 kl. 09:55 Oppdatert: 18.06.19 kl. 17:58

Mer om Krim Oslo